b'\n_START_ARTICLE_\nHelsinki\n_START_SECTION_\nPovijest\n_START_PARAGRAPH_\nHelsinki je 1550. godine osnovao \xc5\xa1vedski kralj Gustav Vasa pod imenom Helsingfors. Grad je utemeljen s ciljem razvoja trgovine u ju\xc5\xbenoj Finskoj (koja je tada pripadala \xc5\xa0vedskoj) i da \xc5\xa0vedska stvori trgova\xc4\x8dku konkurenciju hanzeatskom gradu Revalu (dana\xc5\xa1nji Tallinn) koji se nalazi to\xc4\x8dno nasuprot Finskog zaljeva. Hanza je bila organizacija ve\xc4\x87inom njema\xc4\x8dkih trgova\xc4\x8dkih gradova na ju\xc5\xbenoj obali Balti\xc4\x8dkog mora i u to doba je vr\xc5\xa1ila monopol na trgovinu Baltikom. 1583. je \xc5\xa0vedska zauzela Reval i zbog toga je odustala od daljnje izgradnje Helsingforsa, te je ostao malo naselje, a stanovnike je 1708. pogodila kuga. Od 1748. \xc5\xa0vedska gradi utvrdu Sveaborg (na \xc5\xa1vedskom; na finskom tih dana Viapori, danas Suomenlinna) na otocima ispred Helsingforsa i to poti\xc4\x8de razvoj grada._NEWLINE_Nakon Napoleonovih ratova 1809. je Rusija zauzela Finsku i stvorila Veliko Vojvodstvo Finske kao dio Ruskog Carstva. Glavni grad Velikog Vojvodstva je u po\xc4\x8detku bio Turku, ali je od 1812. preseljen u Helsinki da se smanji utjecaj \xc5\xa0ve\xc4\x91ana kojih je bilo mnogo u Turkuu. 1827. je Kraljevska akademija iz Turkua preseljena u Helsinki i postala je jezgra modernog sveu\xc4\x8dili\xc5\xa1ta. Helsinki se kao glavni grad Finske po\xc4\x8dinje br\xc5\xbee razvijati i grade se mnoge nove gra\xc4\x91evine, posebno u neoklasicisti\xc4\x8dkom stilu (sli\xc4\x8dno kao u Sankt Peterburgu). Ubrzano se razvija industrija._NEWLINE_Nakon 1. svj. rata je Finska stekla neovisnost i Helsinki je postao glavni grad nove dr\xc5\xbeave. Tijekom 1918. trajao Finski gra\xc4\x91anski rat u kojem Helsinki nije pretrpio ve\xc4\x87a razaranja, ali je pobjedni\xc4\x8dka vojska ("bijeli") vr\xc5\xa1ila teror nad pora\xc5\xbeenim snagama u gradu. 13. travnja 1918. zauzeli su ga od finskih Crvenoarmejaca Njema\xc4\x8dka i Bijela garda finskog zapovjednika Mannerheima. Helsinki je bombardiran tijekom Zimskog rata 1939.-1940. izme\xc4\x91u Finske i SSSR-a, a i tijekom 2. svj. rata u kojem je Finska zajedno s Njema\xc4\x8dkom napala SSSR. Nakon rata se grad brzo razvija i modernizira. 1952. su u Helsinkiju odr\xc5\xbeane Olimpijske igre.\n_START_SECTION_\nZemljopis\n_START_PARAGRAPH_\nHelsinki se nalazi na jugu Finske, na obali Finskog zaljeva koji je dio Balti\xc4\x8dkog mora. Smje\xc5\xa1ten je na izrazito razvedenoj obali s vi\xc5\xa1e poluotoka i zaljeva koji ulaze duboko u grad, a ispred grada se nalazi mnogo manjih otoka._NEWLINE_Klima je snje\xc5\xbeno-\xc5\xa1umska. Zbog utjecaja Balti\xc4\x8dkog mora zimske temperature nisu pretjerano niske. Koli\xc4\x8dina padalina nije velika, vi\xc5\xa1e padalina padne ljeti._NEWLINE_Helsinki je s okolnim gradovima (Espoo, Vantaa) povezan u konurbaciju (sustav gradova koji su povezani u jednu cjelinu, ali svaki ima svoju samostalnost). Konurbacija Veliki Helsinki \xc4\x8dini najve\xc4\x87i urbani sustav i najve\xc4\x87u koncentraciju naseljenosti u izrazito rijetko naseljenoj Finskoj. U ovom prostoru \xc5\xbeivi preko petine stanovni\xc5\xa1tva Finske._NEWLINE_Helsinki je zna\xc4\x8dajno prometno \xc4\x8dvori\xc5\xa1te iz kojeg kre\xc4\x87u prometnice prema ostalim dijelovima Finske. Zna\xc4\x8dajna je pomorska veza s Tallinnom u Estoniji koji se nalazi na suprotnoj obali Finskog zaljeva.\n_START_SECTION_\nZnamenitosti\n_START_PARAGRAPH_\nHelsinki ima brojne znamenite gra\xc4\x91evine u neoklasicisti\xc4\x8dkom stilu koji dijelom podsje\xc4\x87a na antiku, a bio je popularan u 19. st. Ve\xc4\x87i broj gra\xc4\x91evina je izgradio arhitekt Carl Ludvig Engel. Najpoznatija je luteranska katedrala. Ispred Katedrale je poznata skulptura ruskog cara Aleksandra II. koji je imao titulu Velikog vojvode Finske. Poznata je i pravoslavna katedrala Uspenski. Postoje i brojne gra\xc4\x91evine koje je u funkcionalisti\xc4\x8dkom stilu gradio Alvar Aalto. Na otoku ispred Helsinkija je tvr\xc4\x91ava Suomenlinna koja se nalazi na listi svjetske ba\xc5\xa1tine UNESCO-a. U gradu se nalazi i Finska nacionalna knji\xc5\xbenica.\n_START_SECTION_\nGospodarstvo\n_START_PARAGRAPH_\nHelsinki je glavni grad gospodarski vrlo razvijene Finske i u njemu se prema procjenama ostvaruje tre\xc4\x87ina finskog dohotka. Smatra se da je Helsinki jedan od gradova s najve\xc4\x87im dohotkom po stanovniku u svijetu. U Velikom Helsinkiju je sjedi\xc5\xa1te ve\xc4\x87ine finskih poduze\xc4\x87a uklju\xc4\x8duju\xc4\x87i i globalnu firmu Nokiju koja ima sjedi\xc5\xa1te u povezanom gradu Espoo.'